NASA e pregătită, din nou, pentru o misiune ieșită din comun. De această dată experții vor analiza exploziile solare din următoarea perioadă și vor să afle cât de ”ospitalieră” ar putea fi planeta Marte. Mai exact, cum și în ce condiții ar putea exista viață pe Marte în viitorul nu prea îndepărtat, atunci când oamenii ar intenționa să colonizeze această planetă.
Conform Sky News, Soarele va intra într-o perioadă de activitate maximă, care are loc o dată la 11 ani. Astfel vor exista explozii considerate ”gigantice” pe suprafața acestei stele, care vor lansa în spațiu cantități extrem de mari de radiații. Dacă oamenii de pe Terra sunt protejați datorită câmpului magnetic al planetei noastre, Marte și-a pierdut acest scut cu mult timp în urmă.
Așadar, Planeta Roșie este vulnerabilă la particulele energetice ale Soarelui. Oamenii de știință vor acum să afle cât de mult vor afecta furtunile solare viitoarele colonii de oameni de pe Marte și o vor face cu ajutorul orbiterului MAVEN al NASA și al roverului Curiosity. Potrivit presei de specialitate, MAVEN a intrat pe orbita Marte din 2014 și poate detecta radiațiile și particulele solae din jurul acestei planete.
Pe scurt, MAVEN analizează datele și trimite un avertisment atunci când radiațiile ating un nivel periculos. Cât despre roverul Curiosity, care se află pe Marte din 2012, acesta poate colecta informații prin intermediul detectorului său de evaluare a radiațiilor (RAD). Acest nivel e important pentru că cercetătorii pot determina cum să-i protejeze mai ușor pe astronauți de radiații.
Așadar, cât timp vor avea loc furtunile solare echipa MAVEN va transmite celor care controlează roverul Curiosity când va fi detectată o erupție solară masivă, pentru a fi urmărite schimbările în datele RAD. Scopul final e ca cercetătorii NASA să afle ce fel de protecție împotriva radiațiilor va fi necesară pentru a proteja astronauții care vor merge pe Marte.
Miliardarul Elon Musk este cel care îți dorește cu orice preț să colonizeze planeta Marte. Într-un discurs recent în fața unei audiențe din Boca Chica, Elon Musk a anunțat că vrea să trimită mii de nave spațiale simultan spre Marte. Elon Musk e convins că omenirea trebuie să colonizeze alte planete și să părăsească acest sistem solar, dacă vrea să supraviețuiască.
Elon Musk pare destul de optimist și crede că primele colonii pe Marte vor fi o realitate în 20 de ani. Elon Musk vrea să construiască pe Marte un oraș cu 1 milion de oameni, nu doar un simplu avanpost cum ar fi cel plănuit de NASA pentru Lună. Momentan adevărata provocare pentru Space X e să lanseze cu succes nava spațială Starship, care momentan se află în teste.
“Dacă vă puteți imagina toate aceste nave spațiale așteptând pe orbită ca planetele să se alinieze și apoi această flotă stelară gigantică să decoleze spre Marte. În regulă, chiar vom face acest lucru. Și când te gândești unde a început totul, această bază stelară era literalmente doar un banc de nisip unde ne aflăm acum.
Și acum uitați-vă la ce am făcut aici. Și am reușit să facem trei zboruri de pe Starship și urmează un al patrulea. Și construim o fabrică gigantică care va fi capabilă să producă un număr masiv de nave. Deci este real. Chiar vom face asta! Vom duce omenirea pe Marte. Și sunt convins că o puteți face”, le-a transmis Elon Musk angajaților săi.